བཀའ་འཁོར་དང་པོ་དྲང་དོན་ཀུན་རྫོབ་གཙོ་བོར་བྱས་ཏེ་ཐེག་པ་རིམ་དགུ་དང་རིག་པའི་གནས་ལྔའི་བོན་རྣམས་གསུངས་ཏེ། དེའང་བོན་ལུགས་སུ་གསོ་བའམ་སྨན་དཔྱད་རིག་པ་དང་། སྒྲ་ཚད་རིག་པ། བཟོ་རིག་པ། ནང་དོན་རིག་པ་དང་། ཕྱི་རིག་པའམ་རྩིས་རིག་པ་སྟེ་རིག་གནས་ཆེ་བ་ལྔ་ཞེས་པ་ཙམ་ལས་རིག་གནས་ཆུང་བ་ལྔ་ཞེས་ཡོངས་སུ་མ་གྲགས་སོ། །དེ་ལའང་གང་ལས་འབྱུང་བའི་ལྷ་ལྔ་དང་། གང་ཞིག་འབྱུང་བའི་བོན་ལྔ་དང་། གང་ལ་གཏད་པའི་སྣོད་ལྔ་དང་། རིག་གནས་རེ་རེ་ལའང་རྗོད་བྱེད་འབུམ་གསུམ་རེས་གཏན་ལ་ཕབ་ཡོད་པ་རེད། «རྣམ་འབྱེད»ལས། “ཡང་ན་རིག་པའི་གནས་ལྔ་སྟེ། །བཟོ་གསོ་སྒྲ་དང་རྒྱུ་འབྲས་དོན།།”ཞེས་དང«ལེགས་བཤད་མཛོད»ལས། “རྒྱལ་བུ་ཉིད་རྒྱལ་ས་མ་ཕྱུང་གི་བར་དུ་ནགས་ཚལ་དབེན་པའི་གནས་སུ་གབ་ཅིང་སྦས་པའི་ཚུལ་དུ་བཞུགས་ཤིང་སྲིད་པ་རྒྱུད་ཀྱི་བོན་དང་། ལས་འབྲས་རྣམས་གསུངས། རྒྱལ་སར་ཕྱུང་ཏེ་དགུང་ལོ་གཅིག་ནས་བཅུའི་བར་དུ་ཐེག་དགུའི་བོན་རྣམས་གསུངས་ཏེ་ཐེག་དགུའི་གཤེན་པོ་རྣམས་ལ་གཉེར་དུ་གཏད། སྐད་རིགས་སུམ་བརྒྱ་དྲུག་ཅུའི་སྒྲ་བསྒྱུར་བའི་གཡུང་དྲུང་སེམས་དཔའ་སུམ་བརྒྱ་དྲུག་ཅུས་གཡུང་དྲུང་གི་བོན་ཁམས་གསུམ་རིགས་དྲུག་གི་གནས་སུ་དར་བར་མཛད་ཅིང་རིག་པའི་གནས་ལྔའི་བོན་རྣམས་གསུངས། ”ཞེས་གསལ་བོར་བསྟན་ཡོད། དེའང་ཐེག་པ་རིམ་དགུ་ལ་ལྷོ་བྱང་དབུས་གསུམ་གྱི་གཏེར་ཁ་ཡོད་པས་དང་པོ་ལྷོ་གཏེར་ལུགས་ལྟར་ན། ཕྱ་སྣང་འཕྲུལ་སྲིད་བཞི་དང་། དགེ་དྲང་ཨ་ཡེ་བཞི་བླ་མེད་ཀྱི་ཐེག་པ་དང་དགུར་བཤད་མོད། དེ་རྣམས་ཀྱི་ལྟ་བསྒོམ་སྤྱོད་པ་སོགས་ནི«དྲི་མེད་གཟི་བརྗིད»དང་«གསང་བ་འདུས་པ» «ལུང་རིགས་མཛོད»སོགས་སུ་དོན་དགུས་གཏན་ལ་ཕབས་ཏེ་རྒྱས་གསལ་སྤྲོས་པ་ལས་ཤེས་པར་བྱའོ། དེའང་ཕྱ་སྣང་འཕྲུལ་སྲིད་བཞི་ལ་རྒྱུའི་ཐེག་པ་ཞེས་བརྗོད་པའ་རྒྱུ་མཚན་ཀྱང་སྐབས་འདིར་ཐེག་སྒོར་ཞུགས་ཀྱང་ལམ་སྒོར་མ་ཞུགས་པ་ཞེས་ལམ་བདེན་བཞི་དང་མ་འབྲེལ་ཞིང་ལྟ་བ་བདག་མེད་གང་གིས་ཀྱང་མ་ཟིན་པས་འཇིག་རྟེན་པའི་ཐེག་པ་ཞེས་བརྗོད། «ཀུན་ཏུ་བཟང་པོ་མཉམ་པ་ཉིད་ཀྱི་རྒྱུད»ལས། “ཕྱྭ་གཤེན་སྣང་གཤེན་འཕྲུལ་གཤེན་སྲིད་གཤེན་བཞི། །འཇིག་རྟེན་ལས་འཕྲོད་མཐུན་ངེས་གྲོལ་མིན། །རིང་བའི་རྒྱུ་ཀུན་བཟང་ང་ཡིས་བཤད། །”ཅེས་གསུངས་པ་བཞིན་ནོ། །འོ་ན་ཕྱི་རོལ་བ་དང་ཁྱད་མེད་དུ་ཐལ་ལོ་ཞེ་ན། ཁྱད་ཡོད་དེ། «ཕྱྭ་གཤེན་ཐེག་པའི་མདོ»ལས། “རང་ལ་མཁོ་བའི་དད་པ་དགོས། །གཞན་ལ་མཁོ་བའི་སྙིང་རྗེ་དགོས། །”ཞེས་དཀོན་མཆོག་གསུམ་ལ་སྐྱབས་སུ་འགྲོ་བས་ནང་བའི་ཁོངས་སུ་དོན་གྱིས་འདུ་སྟེ། «ལམ་རིམ་སུམ་བརྒྱ་བ»ལས། “སྐྱབས་གནས་སྟོན་པ་ལྟ་སྒོམ་སྤྱོད་པ་དང་། །ཕྱི་བ་ནང་བའི་དོན་ནི་སྐྱབས་འགྲོས་དབྱེ། །དཀོན་མཆོག་སྐྱབས་གནས་མི་འཛིན་ཕྱི་རོལ་བ། །”ཞེས་པ་བཞིན་ནོ། །དེ་བཞིན་དུ་དགེ་དྲང་ཨ་ཡེ་བཞི་ནི་ལམ་བདེན་བཞི་དང་འབྲེལ་བའི་ཐར་ལམ་ཡོད་པས་འབྲས་བུའི་ཐེག་པ་ཞེས་བརྗོད་དེ། དེའང་དགེ་དྲང་གཉིས་དབུས་གཏེར་གྱི་མདོ་མཚན་ཉིད་ཀྱི་ཐེག་པ་ཆེ་ཆུང་གཉིས་དང་མཐུན་ནོ། །ཨ་དཀར་ཡེ་གཤེན་གཉིས་ནི་རིམ་གཉིས་ལམ་དང་འབྲེལ་བའི་གསང་སྔགས་ཀྱི་བོན་ཁོ་ནའོ། །བླ་མེད་ཀྱི་ཐེག་པ་ནི་རྫོགས་ཆེན་དང་གཅིག་གོ ། ཡང་དབུས་གཏེར་ལྟར་ན«ཐེག་འགྲེལ་མེ་ལོང་དགུ་སྐོར» «རྒྱུད་ཡེ་ཁྲིད་མཐའ་སེལ» «གཏན་ཚིགས་ཐིགས་མདོ»སོགས་ཀྱི་དགོངས་བཅུད་བསྡུས་ཏེ«ལུང་རིགས་རིན་པོ་ཆེའི་མཛོད་བློ་གསལ་སྙིང་གི་ནོར་བུ»ཞེས་པ་ལས་གསལ་རྒྱས་སུ་བསྟན་ཡོད། འདིར་མདོར་བསྡུས་ཙམ་འཆད་པ་ལ། ལྷ་མི་གཞན་བརྟེན་ཐེག་པ་ནི་ཐེག་སྒོར་ཞུགས་ཀྱང་ལམ་སྒོར་མ་ཞུགས་པའི་འཇིག་རྟེན་ཐེག་པ་ཞེས་བྱ་སྟེ། «མཁས་འཇུག»སོགས་ལས་བསྟན་པའི་ལྷ་མིའི་ཐེག་པ་དང་ཚངས་པའི་ཐེག་པ་ཞེས་པ་དང་དོན་གཅིག་གོ། དེ་ནས་ལམ་སྒོར་ཞུགས་པའི་ཐེག་པ་གཤེན་རབ་རྣམ་རྩོད་པ་དང་། རང་རྟོགས་གཤེན་རབ་ཀྱི་ཐེག་པ། ཐུགས་རྗེ་སེམས་དཔའི་ཐེག་པ། གཡུང་དྲུང་སེམས་དཔའི་ཐེག་པ་དང་བཞི་ནི་ཕྱི་སྤང་ལམ་དང་མཐུན་པའི་མདོ་ཡི་ཐེག་པ་དང་། དེ་ལས་རྣམ་རྩོད་པ་ལའང་རྣམ་བཅས་དང་རྣམ་མེད་གཉིས། དེའི་ཐོག་ཏུ་དབུ་སེམས་གཉིས་བསྣན་པའི་རྒྱུ་མཚན་ཉིད་ཀྱི་གྲུབ་མཐའ་བཞི་ཞེས་འདོད། བྱ་བ་གཙང་སྤྱོད་ཐེག་པ་དང་། རྣམ་པ་ཀུན་ལྡན་ཐེག་པ་དང་། དངོས་བསྐྱེད་ཐུགས་རྗེ་རོལ་བའི་ཐེག་པ་གསུམ་ནི་ནང་སྒྱུར་ལམ་དང་མཐུན་པའི་སྔགས་ཕྱི་བའི་ཐེག་པའོ། ཤིན་ཏུ་དོན་ལྡན་དང་། རྫོགས་ཆེན་གཉིས་ནི་གསང་བ་གྲོལ་ལམ་དང་མཐུན་པའི་སྔགས་ནང་བའི་ ཐེག་པའོ། དེའང «མདོ་དྲི་མེད»ལས། “རྒྱལ་གྱི་ལོ་མཛད་བཅུ་གཉིས་ལས། །བསྟན་སྤེལ་ཡན་ཆད་ཀུན་རྫོབ་ཚུལ”ཞེས་གསུངས་པ་ལྟར།